Na temelju članka 33. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12 i 19/13) i članka 32. Statuta Općine Punat („Službene novine Primorsko-goranske županije“ broj 25/09, 35/09 i 13/13) Općinsko vijeće Općine Punat na 2. sjednici održanoj 20. lipnja 2017. godine donosi

**POSLOVNIČKU ODLUKU**

**o izmjeni i dopuni Poslovnika o radu**

**Općinskog vijeća Općine Punat**

**Članak 1.**

U Poslovniku o radu Općinskog vijeća Općine Punat („Službene novine Primorsko – goranske županije“ broj 25/09, 13/13) članak 67. mijenja se i glasi:

„Sjednice Općinskog vijeća sazivaju se elektroničkim putem, a samo u iznimnim slučajevima u pisanom obliku, o čemu odlučuje predsjednik Općinskog vijeća.

 Poziv za sjednicu Općinskog vijeća s materijalima koji se odnose na prijedlog dnevnog reda dostavlja se vijećnicima elektroničkim putem pet dana prije održavanja sjednice, s time da se kao peti dan računa i dan kada je sazvana sjednica. Samo iz osobito opravdanih razloga ovaj rok se može skratiti, a čemu odlučuje predsjednik općinskog vijeća. Poziv se može na traženje vijećnika poslati i sms porukom.

Ukoliko postoji osobito opravdan razlog materijal se može dostaviti u pisanom obliku do dana održavanja sjednice, na pisani zahtjev vijećnika, na njegovu kućnu adresu ili drugu adresu u Općini Punat koju vijećnik navede Jedinstvenom upravnom odjelu Općine Punat.

Materijali za sjednicu Općinskog vijeća dostavljaju se vijećnicima, općinskom načelniku, zamjeniku općinskog načelnika i pročelniku Jedinstvenog upravnog odjela Općine Punat.“

**Članak 2.**

Ova Poslovnička odluka stupa na snagu osmog dana od dana objave u „Službenim novinama Primorsko-goranske županije“.

OPĆINA PUNAT

OPĆINSKO VIJEĆE

 PREDSJEDNIK

Goran Gržančić, dr.med.,v.r.

KLASA:021-05/17-01/5

URBROJ:2142-02-01-17-5

U Puntu, 20. lipnja 2017. godine